Qanûnê înfazî yo ke hetê AKP-MHPyî ra ame amadekerdene û hetê Serekkomarê Tirkî Recep Tayyîp Erdoganî ra ame tesdîqkerdene, seba rojnamegeranê tepişteyan û rojnameyanê muxalîfan di rey xirab o. Tepişteyî teberê na efû de vera dîyayî. Hetê bînî ra rojnameyê ke Dezgehê Îlanî yê Çapemenîye (BÎK) ra nêeşkenê îlan bigêrê  nêeşkenê biresê zîndanan. Rêxistinanê rojnamegeran pare kerd ke ê do vera naye têkoşîn bikerê.
Serekê Pêroyî yê Sendîkaya Rojnamegeran a Tirkîya Gokhan Durmuşî derheqê babete de qisey kerd û vat: ''Merdimê ke vera merdimîye sûc kerd vera dîyayî; êyê ke nuşteyî nusenê, fikrê xo anê ziwan hema zî tepişte yê. No qanûn mojneno ke hûrmetê çapemenîye û azadîya fikran qet nêmende. No binpaykerdişêko heqanê merdiman o ke tepişteyê nêresenê rojnameyan. Seba azadîya înan berzkerdişê têkoşînêkî ra ber rayîrêk nêmend.''
Hemsereka Komeleya Rojnamegeranê Dîcle û Firatî Dîcle Muftuoglu vat: ''Cergê sey Alaatîn Çakici vera dîyayî la rojnamegerî hema zî tepişte yê. Nika 112 rojnamegerî tepişte yê. No rewşa azadîya çapemenîye zî mojneno. Prosesê vîrusî de zî nê tepişteyî vera nêdîyenê. Eke wina dewam bikero zaf tepişteyî do dinyaya xo bibedilnê.''
Avûkatanê rojnameyê Evrenselî ra Devrîm Avci da zanayene ke Dezgehê Îlanî yê Çapemenîye (BÎT) hema zî înan rê ceza dano û vat: ''Dezgehêko ke karê ci îlan û reklam o la wezîfeyê xo ra dûrî de têgêreno. Bi taybetî zî vera çapemenîya muxalîfe.''
